Kommissionens forordning (EF) nr. 621/2000

af 23. marts 2000

om indledning af en fornyet undersøgelse vedrørende en ny eksportør af Rådets forordning (EF) nr. 1950/97 om indførelse af en endelig antidumpingtold på importen af sække og poser af polyethylen eller polypropylen med oprindelse i bl.a. Indien og om suspension af tolden for så vidt angår importen fra en eksportør i dette land og om registrering af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) (i det følgende benævnt "grundforordningen"), senest ændret ved forordning (EF) nr. 905/98(2), særlig artikel 11, stk. 4,

efter høring af Det Rådgivende Udvalg, og

ud fra følgende betragtninger:

A. Anmodning om en fornyet undersøgelse

(1) Kommissionen har modtaget en anmodning om en fornyet undersøgelse vedrørende en ny eksportør i henhold til artikel 11, stk. 4, i grundforordningen. Anmodningen blev indgivet af en eksporterende producent i Indien, Subham Polymers Ltd (i det følgende benævnt "ansøgeren").

B. Vare

(2) Den pågældende vare er den vare, der er beskrevet i artikel 1 i Rådets forordning (EF) nr. 1950/97(3) (i det følgende benævnt "forordningen"), ændret ved forordning (EF) nr. 96/1999(4), nemlig sække og poser af den art, der anvendes til emballage, ikke af trikotage, fremstillet af strimler af polyethylen eller polypropylen, af vævet stof af vægt 120 g og derunder pr. m2. Varen tariferes i øjeblikket under KN-kode 63053281, 6305 33 91, ex 3923 21 00, ex 3923 29 10 og ex 3923 29 90. Disse koder angives blot til orientering.

C. Gældende foranstaltninger

(3) De i øjeblikket gældende foranstaltninger er en endelig antidumpingtold indført ved forordningen, hvorefter importen til Fællesskabet af den pågældende vare med oprindelse i Indien og fremstillet af dette selskab er genstand for en endelig antidumpingtold på 36,0 % med undtagelse af importen fra et antal udtrykkeligt nævnte selskaber, for hvilke tolden er lavere. Denne forordning blev efterfølgende ændret ved forordning (EF) nr. 96/1999.

D. Årsagerne til den fornyede undersøgelse

(4) Ansøgeren hævder, at selskabet ikke eksporterede den pågældende vare til Fællesskabet i den undersøgelsesperiode, der lå til grund for foranstaltningerne, dvs. perioden fra 1. april 1994 til 31. marts 1995 (i det følgende benævnt "den oprindelige undersøgelsesperiode").

Ansøgeren påstår yderligere, at selskabet først begyndte at eksportere den pågældende vare til Fællesskabet efter udløbet af undersøgelsesperioden, og at det ikke er forretningsmæssigt forbundet med nogen af de eksporterende producenter af den pågældende vare, som er omfattet af ovennævnte antidumpingforanstaltninger.

E. Procedure

(5) Producenter i Fællesskabet, som vides at være berørt af sagen, blev underrettet om ovennævnte anmodning og fik lejlighed til at fremsætte bemærkninger. Der blev ikke modtaget nogen bemærkninger.

(6) Efter at have undersøgt de foreliggende oplysninger konkluderer Kommissionen, at der er tilstrækkelige beviser til at berettige indledningen af en fornyet undersøgelse i henhold til artikel 11, stk. 4, i grundforordningen med henblik på at fastsætte ansøgerens individuelle dumpingmargen og, hvis der konstateres dumping, den told, som skal gælde for importen af den pågældende vare fra dette selskab til Fællesskabet

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende et spørgeskema til ansøgeren.

b) Indhentning af oplysninger og afholdelse af høringer

Alle interesserede parter opfordres til at give udtryk for deres mening skriftligt og fremlægge dokumentation herfor. Kommissionen kan desuden høre interesserede parter mundtligt, hvis de fremsætter skriftligt anmodning herom og påviser, at der er særlige årsager til, at de bør høres.

F. Suspension af den gældende told og registrering af importen

(7) I henhold til artikel 11, stk. 4, i grundforordningen skal den gældende antidumpingtold suspenderes for så vidt angår den import af den pågældende vare med oprindelse i Indien, som fremstilles og sælges med henblik på eksport til Fællesskabet af ansøgeren. Samtidig skal denne import gøres til genstand for registrering i overensstemmelse med forordningens artikel 14, stk. 5, så der kan opkræves antidumpingtold med tilbagevirkende kraft fra datoen for indledningen af denne fornyede undersøgelse, hvis den fører til en konklusion om, at ansøgeren sælger varer til dumpingpriser. Størrelsen af ansøgerens eventuelle fremtidige afgiftstilsvar kan ikke vurderes på dette stade i proceduren.

G. Frister

(8) Af hensyn til en forsvarlig forvaltning bør der fastsættes en frist, hvori:

- interesserede parter kan give sig til kende over for Kommissionen, fremsætte deres synspunkter skriftligt og afgive oplysninger, der vil blive taget i betragtning i forbindelse med undersøgelsen

- interesserede parter kan fremsætte skriftlig anmodning om at blive hørt mundtligt af Kommissionen.

H. Manglende samarbejdsvilje

(9) I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

(10) Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes -

UDSTEDT FØLGENDE FORORDNING:

Artikel 1

Der indledes en fornyet undersøgelse af forordning (EF) nr. 1950/97 i henhold til artikel 11, stk. 4, i forordning (EF) nr. 384/96 med henblik på at fastslå, om og i hvilket omfang importen af sække og poser af polyethylen eller polypropylen henhørende under KN-kode 63053281, 6305 33 91, ex 3923 21 00 (3923 21 00 10), ex 3923 29 10 (3923 29 10 10) og ex 3923 29 90 (3923 29 90 10), med oprindelse i Indien, som fremstilles og sælges med henblik på eksport til Fællesskabet af Subham Polymers Ltd (Taric-tillægskode A108), Indien, skal være omfattet af den ved forordning (EF) nr. 1950/97 indførte antidumpingtold.

Artikel 2

Den antidumpingtold, der indførtes ved forordning (EF) nr. 1950/97, suspenderes for så vidt angår importen af den i artikel 1 omhandlede vare.

Artikel 3

Toldmyndighederne pålægges at træffe passende foranstaltninger til at registrere den i denne forordnings artikel 1 omhandlede import, jf. artikel 14, stk. 5, i forordning (EF) nr. 384/96. Registreringen ophører ni måneder efter datoen for denne forordnings ikrafttræden.

Artikel 4

Medmindre andet er fastsat, skal interesserede parter give sig til kende over for Kommissionen, fremsætte deres synspunkter skriftligt og afgive oplysninger senest 40 dage fra datoen for denne forordnings ikrafttræden, hvis der skal tages hensyn til deres bemærkninger i forbindelse med undersøgelsen. Interesserede parter kan også skriftligt anmode om at blive hørt af Kommissionen inden for samme frist. Denne frist gælder for alle interesserede parter, også parter, som ikke er nævnt i anmodningen, og det er derfor i disse parters interesse at kontakte Kommissionen omgående.

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Oplysninger om sagen og anmodninger om at blive hørt indsendes til følgende adresse: Europa-Kommissionen Generaldirektoratet for Handel

DM-24 8/38

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B .

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. marts 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 276 af 9.10.1997, s. 1.

(4) EFT L 11 af 16.1.1999, s. 1.